《谢张学士惠灵寿杖》
宋代·许志仁

和疑连绵青未了，郴江擘出蛟龙吼。
雷公霹雳搜岩比，化为郁律黄蛇走。
飞电迸火出奇节，黄蛇起立僵如铁。
携看玉女洗头盆，拄上九疑探禹穴。
莫挑马箠渡黄河，莫扣天门阍者诃。
但挂百钱时一醉，从教风雨湿渔蓑。
青钱学士方年少，年少羞为老人调。
即看飞步上蓬瀛，别有青藜夜相照。

作者简介：许志仁，字信叔，与姚宽同时。事见《前贤小集拾遗》卷一。今录诗二十首。